Një kantinë në Kaliforni konkuron me sukses në tregun e verërave
Kantina ndjek me vëmendje ndryshimet e preferencave të konsumtarëve dhe përpiqet të gjejë tregje të reja.
Në kantinën San Antonio pranë qendrës së Los Anxhelosit, ende prodhohen verëra tryeze për tregun e gjerë dhe për familjet imigrante, ashtu siç prodhoheshin 100 vjet më parë. Këto verëra përfaqësojnë tani vetëm një përqindje të shitjeve. Nënpresidenti Steve Riboli thotë se kantina prodhon gjysmë milion arka verë në vit. Në një mjedis modern klientët prezantohen me verërat e cilësisë së lartë që prodhohen nga një varietet i caktuar. Kantina San Antonio është pronë e një familjeje. Babai i Ribolit, Stefano ka punuar këtu kur ishte adoleshent në vitet 1930. Xhaxhai i të atit e themeloi kantinën në vitin 1917 dhe sot është një ndër të paktat në Los Anxhelos, ku dikur kishte plot punishte vere nga artizanë italianë. Kantina mbijetoi gjatë periudhës së ndalimit të alkoolit nga 1919-1933. Pronarët morën një liçencë për të prodhuar verë për bekimet ceremoniale për kishën katolike. Që nga ajo kohë, kantina u është përshtatur ndryshimeve në preferenca dhe tregje. Një pjesë e prodhimit realizohet në këtë objekt historik pranë qendrës së Los Anxhelosit. Arnaud Debons, një ndër prodhuesit, e provon produktin në çdo fazë të fermentimit. Debons, i kualifikuar në Francë, thotë se çdo rajon vreshtash dhe çdo praktikë e veçantë fermentimi rezulton në verë me shije të ndryshme. Steve Riboli thotë se një pjesë e kësaj vere do të eksportohet në Kinë dhe pjesë të tjera të Azisë, ku ka plot konsumatorë vere. Ai thotë se ekziston ende një treg i paprekur tek ata amerikanë që nuk pinë verë kur ulen për të ngrënë. Ai shton se varietetet e reja të verëra spumante mund t’u përshtaten atyre: Zoti Riboli thotë se për 100 vjetët e ardhshëm, kjo kantinë do të përqafojë më shumë mentalitetin e përshtatjes, së informimit të konsumatorit dhe tregjet globale.